Suvestinė redakcija nuo 2022-10-28

Įsakymas paskelbtas: TAR 2021-11-12, i. k. 2021-23485

LIETUVOS RESPUBLIKOS FINANSŲ MINISTRAS

ĮSAKYMAS

DĖL UŽDAROSIOS AKCINĖS BENDROVĖS VIEŠŲJŲ INVESTICIJŲ PLĖTROS AGENTŪROS STEBĖTOJŲ TARYBOS SUDARYMO

2021 m. lapkričio 12 d. Nr. 1K-352

Vilnius

Vadovaudamasi Lietuvos Respublikos akcinių bendrovių įstatymo 20 straipsnio 1 dalies 3 punktu, 29 straipsnio 6 dalimi, Valstybės turtinių ir neturtinių teisių įgyvendinimo valstybės valdomose įmonėse tvarkos aprašo, patvirtinto Lietuvos Respublikos Vyriausybės 2012 m. birželio 6 d. nutarimu Nr. 665 „Dėl Valstybės turtinių ir neturtinių teisių įgyvendinimo valstybės valdomose įmonėse tvarkos aprašo patvirtinimo“, 46 ir 701 punktais, Atlygio valstybės valdomų įmonių ir savivaldybių valdomų įmonių kolegialių organų nariams mokėjimo tvarkos aprašo, patvirtinto Lietuvos Respublikos Vyriausybės 2015 m. spalio 14 d. nutarimu Nr. 1092 „Dėl Atlygio valstybės valdomų įmonių ir savivaldybių valdomų įmonių kolegialių organų nariams mokėjimo tvarkos aprašo patvirtinimo ir valstybės valdomų įmonių ir savivaldybių valdomų įmonių kolegialių organų narių civilinės atsakomybės draudimo“, 8.1, 8.2 papunkčiais ir 9 punktu, Lietuvos Respublikos Vyriausybės 2012 m. lapkričio 28 d. nutarimo Nr. 1428 „Dėl uždarosios akcinės bendrovės Viešųjų investicijų plėtros agentūros steigimo ir valstybės turto investavimo“ 2.3 papunkčiu ir Uždarosios akcinės bendrovės Viešųjų investicijų plėtros agentūros įstatų, patvirtintų Lietuvos Respublikos finansų ministro 2013 m. vasario 8 d. įsakymu Nr. 1K-059 „Dėl Uždarosios akcinės bendrovės Viešųjų investicijų plėtros agentūros įstatų patvirtinimo“, 22.3 papunkčiu ir 31 punktu bei atsižvelgdama į Kandidatų į uždarosios akcinės bendrovės Viešųjų investicijų plėtros agentūros stebėtojų tarybą atrankos komisijos, sudarytos Lietuvos Respublikos finansų ministro 2021 m. birželio 21 d. įsakymu Nr. 1K-223 „Dėl Kandidatų į uždarosios akcinės bendrovės Viešųjų investicijų plėtros agentūros stebėtojų tarybą atrankos komisijos sudarymo“, 2021 m. liepos 16 d. sprendimą (posėdžio protokolas Nr. 1):

Preambulės pakeitimai:

Nr. 1K-352, 2022-10-27, paskelbta TAR 2022-10-27, i. k. 2022-21693

1. S k i r i u į uždarosios akcinės bendrovės Viešųjų investicijų plėtros agentūros (toliau – Bendrovė) stebėtojų tarybą 4 (ketverių) metų kadencijai:

1.1. Liną Liubauskaitę – Lietuvos Respublikos Vyriausybės kanceliarijos Ekonomikos politikos grupės vadovę;

1.2. Aurimą Maždžierių – MB Cargobike LT vadovą;

1.3. Kristiną Navickienę – UAB ATEA Baltic finansų vadovę;

1.4. Irmą Patapienę – Lietuvos Respublikos finansų ministerijos Investicijų departamento vyresniąją patarėją.

2. N u s t a t a u:

2.1. Bendrovės stebėtojų tarybos nario veiklos Bendrovės stebėtojų taryboje sutarties sąlygas, kurios nurodytos pavyzdinėje Bendrovės stebėtojų tarybos nario veiklos Bendrovės stebėtojų taryboje sutartyje (priedas);

2.2. nepriklausomo Bendrovės stebėtojų tarybos nario ir nario, kuris yra kitas atranką inicijuojančio subjekto pasirinktas asmuo, mėnesinio atlygio už Bendrovės stebėtojų tarybos nario veiklą Bendrovės stebėtojų taryboje dydį – 1/4 Bendrovės vadovo 2021 metų vidutinio mėnesinio darbo užmokesčio;

2.3. valstybės tarnautojo, einančio Bendrovės stebėtojų tarybos nario pareigas, mėnesinio atlygio už Bendrovės stebėtojų tarybos nario veiklą Bendrovės stebėtojų taryboje dydį – 1/8 Bendrovės vadovo 2021 metų vidutinio mėnesinio darbo užmokesčio;

2.4. Bendrovės stebėtojų tarybos pirmininko mėnesinio atlygio už Bendrovės stebėtojų tarybos nario veiklą Bendrovės stebėtojų taryboje dydį – 1/3 Bendrovės vadovo 2021 metų vidutinio mėnesinio darbo užmokesčio.

Punkto pakeitimai:

Nr. 1K-352, 2022-10-27, paskelbta TAR 2022-10-27, i. k. 2022-21693

3. Neteko galios nuo 2022-10-28

Punkto naikinimas:

Nr. 1K-352, 2022-10-27, paskelbta TAR 2022-10-27, i. k. 2022-21693

4. Į g a l i o j u Bendrovės direktorių (su teise perįgalioti):

4.1. atlikti reikiamus veiksmus dėl Bendrovės stebėtojų tarybos nario įregistravimo Juridinių asmenų registre;

4.2. pasirašyti su paskirtu Bendrovės stebėtojų tarybos nariu veiklos Bendrovės stebėtojų taryboje sutartį.

Finansų ministrė	Gintarė Skaistė

Lietuvos Respublikos finansų ministro

2021 m. lapkričio 12 d. įsakymo Nr.1K-352

priedas

PAVYZDINĖ UŽDAROSIOS AKCINĖS BENDROVĖS VIEŠŲJŲ INVESTICIJŲ PLĖTROS AGENTŪROS STEBĖTOJŲ TARYBOS NARIO VEIKLOS BENDROVĖS STEBĖTOJŲ TARYBOJE SUTARTIS

20 - - Nr.

(Sudarymo vieta)

Uždaroji akcinė bendrovė Viešųjų investicijų plėtros agentūra (toliau – Bendrovė), juridinio asmens kodas (...), buveinės adresas (...), Vilnius, atstovaujama Bendrovės visuotinio akcininkų susirinkimo įgalioto asmens (vardas, pavardė), veikiančio pagal Bendrovės visuotinio akcininkų susirinkimo (data) sprendimą Nr. (...), ir Bendrovės stebėtojų tarybos narys (-ė) (vardas, pavardė) (toliau – Stebėtojų tarybos narys), asmens kodas (...), gyvenantis (-ti) (adresas), toliau kartu vadinami Šalimis, o kiekvienas atskirai – Šalimi, atsižvelgdami į tai, kad Šalys siekia sutartimi įtvirtinti Stebėtojų tarybos nario veiklos Bendrovės stebėtojų taryboje (toliau – Stebėtojų tarybos nario veikla) principus, nustatyti Stebėtojų tarybos nario veiklos apimtį – pareigas, teises ir atsakomybę, taip pat Stebėtojų tarybos nario veiklai reikalingas materialines, darbo ir technines sąlygas, sudaro šią sutartį (toliau – Sutartis).

I.	STEBĖTOJŲ TARYBOS NARIO VEIKLOS PRINCIPAI IR PAREIGOS

1.1. Stebėtojų tarybos narys vykdo teisės aktuose, reglamentuojančiuose Bendrovės veiklą, Bendrovės įstatuose, Bendrovės visuotinio akcininkų susirinkimo ir Bendrovės stebėtojų tarybos sprendimuose nustatytas pareigas ir, veikdamas kartu su kitais į Bendrovės stebėtojų tarybą išrinktais asmenimis, sprendžia Bendrovės stebėtojų tarybos kompetencijai priskirtus klausimus bei atlieka kitas Bendrovės stebėtojų tarybai pavestas funkcijas.

1.2. Stebėtojų tarybos narys privalo:

1.2.1. savo sprendimus grįsti Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 9 straipsnyje nustatytais principais;

1.2.2. veikti Bendrovės ir visų Bendrovės akcininkų naudai ir savo veikloje vadovautis įstatymais, kitais teisės aktais, Bendrovės įstatais, Bendrovės visuotinio akcininkų susirinkimo ir Bendrovės stebėtojų tarybos sprendimais, Bendrovės veiklos strategija ir Bendrovės stebėtojų tarybos darbo reglamentu;

1.2.3. asmeniškai vykdyti savo pareigas ir neperleisti ar nepavesti visų ar dalies savo pareigų tretiesiems asmenims, išskyrus atvejus, kai tai leidžiama teisės aktais;

1.2.4. dalyvauti visuose Bendrovės stebėtojų tarybos posėdžiuose, išskyrus atvejus, kai to neįmanoma padaryti dėl objektyvių priežasčių (atostogos, komandiruotė, laikinas nedarbingumas);

1.2.5. atvykti į visus Bendrovės stebėtojų tarybos posėdžius, susipažinęs su posėdžio darbotvarke ir visa jam pateikta su nagrinėjamais klausimais susijusia informacija bei dokumentais;

1.2.6. aktyviai dalyvauti svarstant Bendrovės stebėtojų tarybos posėdžio darbotvarkėje numatytus klausimus, raštu ar žodžiu pateikti savo poziciją visais svarstomais klausimais bei teikti argumentuotus pasiūlymus dėl svarstomų klausimų sprendimo.

1.3. Stebėtojų tarybos narys ne vėliau nei narystės Bendrovės stebėtojų taryboje pasibaigimo dieną įsipareigoja Bendrovei:

1.3.1. sunaikinti arba perduoti visus turimus Stebėtojų tarybos nario veiklos vykdymo metu gautus ar parengtus dokumentus (įskaitant korespondenciją, pranešimus, sutartis, kitus dokumentus, taip pat kompiuterio diskus, kitas optiniu ar elektroniniu būdu nuskaitomas informacijos laikmenas ir kt.);

1.3.2. perduoti kitam Bendrovės nurodytam Stebėtojų tarybos nariui valdyti ir (ar) naudotis Stebėtojų tarybos nario veiklai gautą Bendrovei priklausantį ar Bendrovės kitais pagrindais valdomą turtą ir kitus reikmenis. Bendrovės rašytiniu prašymu Stebėtojų tarybos narys įsipareigoja pateikti rašytinį patvirtinimą apie tinkamą Sutarties 1.2 papunktyje nurodytų pareigų įvykdymą.

II. STEBĖTOJŲ TARYBOS NARIO TEISĖS

2.1. Stebėtojų tarybos narys turi šias teises:

2.1.1. inicijuoti Bendrovės stebėtojų tarybos posėdžių šaukimą;

2.1.2. siūlyti Bendrovės stebėtojų tarybos posėdžio darbotvarkės klausimus;

2.1.3. reikalauti, kad Bendrovė užtikrintų tinkamas darbo sąlygas, suteikdama Stebėtojų tarybos nario veiklai būtinas technines ir organizacines priemones;

2.1.4. susipažinti su visais Bendrovės dokumentais ir visa informacija (įskaitant informaciją apie Bendrovės valdymo organų sprendimų projektus ir planuojamus sudaryti sandorius bei investicijas), kuri Stebėtojų tarybos nario prašymu gali būti susisteminta pagal jo nurodytus pagrįstus kriterijus.

2.2. Tarp Stebėtojų tarybos nario ir Bendrovės susiklosto civiliniai teisiniai santykiai.

2.3. Stebėtojų tarybos narys nelaikomas Bendrovės darbuotoju ir nėra pavaldus ar atskaitingas Bendrovės administracijai.

2.4. Stebėtojų tarybos nariui už Stebėtojų tarybos nario veiklą mokamas Lietuvos Respublikos finansų ministro 2021 m. lapkričio 12 d. įsakyme Nr. 1K-352 „Dėl uždarosios akcinės bendrovės Viešųjų investicijų plėtros agentūros stebėtojų tarybos sudarymo“ (toliau – Įsakymas) nustatyto dydžio atlygis Įsakyme nustatyta tvarka. Į Stebėtojų tarybos nariui mokamą atlygį įskaičiuojami mokesčiai, išskyrus pridėtinės vertės mokestį. Atlygis už praėjusį mėnesį mokamas ne vėliau nei per 10 kalendorinių dienų nuo to mėnesio pabaigos.

Papunkčio pakeitimai:

Nr. 1K-352, 2022-10-27, paskelbta TAR 2022-10-27, i. k. 2022-21693

2.5. Stebėtojų tarybos nariui vykdant Stebėtojų tarybos nario veiklą gali būti atlyginamos transporto, apgyvendinimo, maitinimo išlaidos, susijusios su jo atvykimu į Bendrovės stebėtojų tarybos posėdžius Bendrovės buveinėje tais atvejais, kai Stebėtojų tarybos nario nuolatinė gyvenamoji ar darbo vieta yra ne Lietuvos Respublikoje (toliau – nuolatinė gyvenamoji ar darbo vieta). Tais atvejais, kai tam tikrą kalendorinį mėnesį Stebėtojų tarybos narys dalyvauja Bendrovės stebėtojų tarybos posėdyje nuotolinio ryšio priemonėmis ar jame nedalyvauja, šiame Sutarties papunktyje nurodytos išlaidos nėra atlyginamos. Stebėtojų tarybos nario, vykstančio iš savo nuolatinės gyvenamosios ar darbo vietos į Bendrovės stebėtojų tarybos posėdžius, transporto, apgyvendinimo, maitinimo išlaidų, kurias įsipareigoja atlyginti Bendrovė, suma negali būti didesnė nei:

2.5.1. 350 eurų per mėnesį, jei atstumas tarp nuolatinės gyvenamosios ar darbo vietos ir Bendrovės buveinės yra ne didesnis nei 2 500 km;

2.5.2. 500 eurų per mėnesį, jei atstumas tarp nuolatinės gyvenamosios ar darbo vietos ir Bendrovės buveinės yra 2 500 km ir didesnis.

2.6. Stebėtojų tarybos narys turi iš anksto informuoti Bendrovę apie galimas patirti Sutarties 2.5 papunktyje nurodytas išlaidas ir pateikti patirtų išlaidų pagrindimo dokumentus.

2.7. Stebėtojų tarybos narys gali prašyti Bendrovės tiesiogiai apmokėti arba kompensuoti pagrįstas Stebėtojų tarybos nario patirtas išlaidas konsultacijų teisės, finansų, mokesčių ar kitais klausimais paslaugoms, kurios buvo būtinos vykdant Stebėtojų tarybos nario veiklą, apmokėti, jeigu tokios paslaugos ir išlaidos buvo iš anksto aptartos su Bendrove.

2.8. Jeigu pagal teisės aktus Stebėtojų tarybos narys turi įregistruoti individualią veiklą, leidžiančią vykdyti Sutartyje nurodytą veiklą, Bendrovė Stebėtojų tarybos nariui atlygį įsipareigoja mokėti tik turėdama Stebėtojų tarybos nario Bendrovei pateiktą individualios veiklos pažymos ar kito pagal teisės aktus leidžiančio vykdyti Sutartyje nurodytą veiklą dokumento kopiją. Tokiu atveju visus mokesčius Stebėtojų tarybos narys privalo sumokėti pats, jeigu teisės aktai nenustato kitaip.

2.9. Visus Sutarties 2.4, 2.5, 2.7 papunkčiuose nurodytus mokėjimus Stebėtojų tarybos nariui atlieka Bendrovė pagal mokėjimo nurodymą į Stebėtojų tarybos nario (banko pavadinimas) banko sąskaitą (banko sąskaitos numeris).

2.10. Visus Stebėtojų tarybos nario mokėtinus mokesčius (įskaitant tuos, kurie gali būti nustatyti ateityje), kiek tai susiję su Stebėtojų tarybos nario atlygio gavimu, apskaičiuoja ir sumoka Stebėtojų tarybos nariui Bendrovė, pervesdama juos atitinkamus mokesčius administruojančioms institucijoms, jeigu mokesčių administravimą reglamentuojančiuose teisės aktuose nenustatyta kitaip.

2.11. Stebėtojų tarybos narys, kurio narystė Bendrovės stebėtojų taryboje pasibaigia, gauna atlygį už faktiškai skirtą laiką vykdant Stebėtojų tarybos nario veiklą iki narystės pabaigos. Su juo visiškai atsiskaitoma Sutarties 2.4 papunktyje nustatytu terminu.

2.12. Neteko galios nuo 2022-10-28

Papunkčio naikinimas:

Nr. 1K-352, 2022-10-27, paskelbta TAR 2022-10-27, i. k. 2022-21693

III. STEBĖTOJŲ TARYBOS NARIO ATSAKOMYBĖ

3.1. Bendrovė įsipareigoja atlyginti Stebėtojų tarybos nariui ir apsaugoti jį nuo bet kokių nuostolių ar žalos (įskaitant pagrįstas išlaidas teisinei pagalbai), kurių Stebėtojų tarybos narys gali patirti dėl bet kokios priežasties, susijusios su Stebėtojų tarybos nario veikla, išskyrus atvejus, kai tokių nuostolių ar žalos Stebėtojų tarybos narys patyrė dėl savo tyčios ar didelio neatsargumo.

3.2. Stebėtojų tarybos narys visu savo įgaliojimų laikotarpiu yra Bendrovės apdraustas juridinių asmenų organų civilinės atsakomybės draudimu.

3.3. Stebėtojų tarybos narys įsipareigoja atlyginti Bendrovei ir apsaugoti ją nuo bet kokių nuostolių ar žalos (įskaitant pagrįstas išlaidas teisinei pagalbai), kuriuos ji gali patirti dėl Stebėtojų tarybos nario įvykdyto Sutarties pažeidimo ir (ar) trečiųjų asmenų, įskaitant Bendrovės akcininkus, reikalavimų, susijusių su Stebėtojų tarybos nario veikla ar šios veiklos rezultatais, kai tokių nuostolių ar žalos Bendrovė patyrė dėl Stebėtojų tarybos nario tyčios ar didelio neatsargumo.

3.4. Stebėtojų tarybos nariui nevykdant ar netinkamai vykdant savo pareigas (įskaitant atvejus, kai, nesant Bendrovės įstatuose, Bendrovės stebėtojų tarybos darbo reglamente ar teisės aktuose nustatytų pagrindų, atsisakoma balsuoti svarstomais klausimais, nedalyvaujama posėdžiuose daugiau kaip 3 kartus iš eilės, atskleidžiama Bendrovės konfidenciali informacija ar sukeliama Bendrovės reputacijos praradimo rizika ar žala, neatnaujinama interesų deklaracija teisės aktų nustatyta tvarka ar nevykdomos teisės aktuose nustatytos pareigos deklaruoti privačius interesus ir pan., bet neapsiribojant šiais atvejais) arba nesilaikant kitų privalomų reikalavimų, jis gali būti atšauktas iš Stebėtojų tarybos nario pareigų.

IV. KITOS SĄLYGOS

4.1. Turtinės ir, kiek to nedraudžia taikytini teisės aktai, neturtinės teisės į visus veiklos Bendrovės stebėtojų taryboje metu Stebėtojų tarybos nario sukurtus intelektinės ar pramoninės nuosavybės dalykus, tiesiogiai susijusius su Stebėtojų tarybos nario veikla, įskaitant autoriaus teisių objektus, prekių, paslaugų ženklus, produktus ir pramoninį dizainą, ir kitus vykdant Stebėtojų tarybos nario pareigas sukurtus dalykus visiškai, automatiškai, neterminuotai ir neatšaukiamai tampa ir yra išimtinė Bendrovės nuosavybė. Atlyginimas Stebėtojų tarybos nariui už šiame papunktyje nurodytų dalykų sukūrimą nėra mokamas ir Bendrovė turi teisę disponuoti tokiais dalykais išimtinai savo nuožiūra, nemokėdama Stebėtojų tarybos nariui jokio papildomo atlyginimo.

4.2. Konfidencialia informacija laikoma:

4.2.1. informacija, nurodyta Bendrovės valdybos patvirtintame Konfidencialios informacijos sąraše, kurią Stebėtojų tarybos narys sužino vykdydamas Stebėtojų tarybos nario veiklą;

4.2.2. Lietuvos Respublikos asmens duomenų apsaugos įstatyme apibrėžta informacija apie trečiuosius asmenis ar susijusi su trečiaisiais asmenimis, kurią Stebėtojų tarybos narys sužino vykdydamas Stebėtojų tarybos nario veiklą.

4.3. Stebėtojų tarybos narys kartu su Sutartimi, bet ne vėliau kaip iki savo veiklos Bendrovės stebėtojų taryboje pradžios, pasirašo konfidencialumo susitarimą neatskleisti Bendrovės konfidencialios informacijos.

4.4. Sutartis įsigalioja nuo jos pasirašymo momento ir galioja, iki:

4.4.1. Stebėtojų tarybos narys atsistatydina ar negali toliau vykdyti pareigų;

4.4.2. Stebėtojų tarybos narys atšaukiamas iš Bendrovės stebėtojų tarybos ar atšaukiama visa Bendrovės stebėtojų taryba, ar baigiasi Bendrovės stebėtojų tarybos kadencija;

4.4.3. Stebėtojų tarybos narys nustoja eiti Stebėtojų tarybos nario pareigas kitu pagrindu.

4.5. Sutarčiai, jos sąlygų aiškinimui, taikymui, taip pat klausimams, susijusiems su Sutarties pažeidimu, galiojimu, spręsti taikoma Lietuvos Respublikos teisė.

4.6. Visi ginčai, nesutarimai ar reikalavimai, kylantys iš Sutarties ar susiję su Sutartimi, jos pažeidimu, nutraukimu ar galiojimu, sprendžiami derybų būdu. Jeigu per 30 (trisdešimt) dienų Šalims nepavyksta taikiai išspręsti ginčo, ginčas sprendžiamas įstatymų nustatyta tvarka.

4.7. Bet kokie Sutarties pakeitimai turi būti įforminami raštu sudarant susitarimą ir pasirašomi abiejų Šalių.

4.8. Jeigu kuri nors Sutarties sąlyga visiškai ar iš dalies negaliotų ar taptų negaliojančia dėl jos prieštaravimo teisės aktams arba dėl bet kokios kitos priežasties, likusios Sutarties sąlygos liktų galioti visa apimtimi. Tokiu atveju Šalys gera valia derėsis ir sieks pakeisti minėtą visiškai ar iš dalies negaliojančią sąlygą kita galiojančia sąlyga, kuri, kiek tai įmanoma, leistų pasiekti tokį patį teisinį ir ekonominį rezultatą kaip Sutarties sąlyga, kuri bus tokiu būdu pakeista.

4.9. Sutartis sudaroma 2 (dviem) egzemplioriais lietuvių kalba, po vieną egzempliorių kiekvienai Šaliai.

Bendrovė Stebėtojų tarybos narys

(Įgalioto asmens pareigų pavadinimas)	(Parašas)

(Parašas)	(Vardas, pavardė)

(Vardas, pavardė)

Pakeitimai:

1.

Lietuvos Respublikos finansų ministerija, Įsakymas

Nr. 1K-352, 2022-10-27, paskelbta TAR 2022-10-27, i. k. 2022-21693

Dėl finansų ministro 2021 m. lapkričio 12 d. įsakymo Nr. 1K-352 „Dėl uždarosios akcinės bendrovės Viešųjų investicijų plėtros agentūros stebėtojų tarybos sudarymo“ pakeitimo